Document ID: 31999R1468

ΚΑΝΟΝΙΣΜΟΣ (ΕΚ) αριθ. 1468/1999 ΤΗΣ ΕΠΙΤΡΟΠΗΣ
της 5ης Ιουλίου 1999
για τον καθορισμό ορισμένων λεπτομερειών εφαρμογής σχετικά με την οργάνωση των ενεργειών πληροφόρησης για το κοινοτικό καθεστώς επισήμανσης του βοείου κρέατος κατά το 1999/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2071/98 του Συμβουλίου, της 28ης Σεπτεμβρίου 1998, περί ενεργειών πληροφόρησης για την επισήμανση του βοείου κρέατος(1),
τον κανονισμό (ΕΚ) αριθ. 890/1999 της Επιτροπής, της 29ης Απριλίου 1999, σχετικά με την οργάνωση των ενεργειών πληροφόρησης για το κοινοτικό καθεστώς επισήμανσης του βοείου κρέατος(2),
Εκτιμώντας:
(1) ότι ο κανονισμός (ΕΚ) αριθ. 2071/98 προβλέπει ότι η Κοινότητα δύναται να χρηματοδοτεί ενέργειες πληροφόρησης για την ενημέρωση του καταναλωτή ως προς τις εγγυήσεις που παρέχει το σύστημα επισήμανσης του βοείου κρέατος·
(2) ότι το άρθρο 1 παράγραφος 2 του κανονισμού (ΕΚ) αριθ. 890/1999 προβλέπει ότι η Επιτροπή καταρτίζει τον πίνακα των κρατών μελών που συμμετέχουν στην υλοποίηση των ενεργειών πληροφόρησης και κατανέμει μεταξύ των κρατών μελών το ποσό που προορίζεται για τη χρηματοδότηση των ενεργειών αυτών· ότι, σύμφωνα με την ίδια διαδικασία, η κατανομή πραγματοποιείται λαμβάνοντας υπόψη την κατανάλωση και την παραγωγή κρέατος σε κάθε ένα από αυτά τα κράτη μέλη·
(3) ότι η εφαρμογή των κριτηρίων αυτών οδηγεί στην κατανομή που περιλαμβάνεται στον παρόντα κανονισμό·
(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη που σκοπεύουν να πραγματοποιήσουν κατά το 1999/2000 ενέργειες πληροφόρησης με σκοπό την ενημέρωση του καταναλωτή ως προς τις εγγυήσεις που παρέχει το κοινοτικό σύστημα επισήμανσης του βοείου κρέατος, το οποίο καθιερώθηκε από τον κανονισμό (ΕΚ) αριθ. 820/97 του Συμβουλίου(3) αναγράφονται στο παράρτημα, στήλη Ι.
Άρθρο 2
Η κατανομή των κρατών μελών που αναφέρονται στο άρθρο 1 του ποσού που προορίζεται για χρηματοδότηση των ενεργειών ενημέρωσης και αξιολογήσεώς τους αναγράφεται στο παράρτημα, στήλες ΙΙ και ΙΙΙ.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Ιουλίου 1999.

Labels: 3
17